**ЗАКОН ЗА ВОНРЕДНА СОСТОЈБА**

**I. ОСНОВНИ ОДРЕДБИ**

**Предмет на уредување**

**Член 1**

Со овој закон се уредуваат постапката за утврдување на постоење на вонредната состојба, надлежностите, правата и обврските на органите на државната власт и локалната самоуправа за време на вонредната состојба, начинот на управување со вонредната состојба и надлежноста за донесување на уредби со законска сила.

**Причини за утврдување на постоење на вонредна состојба**

**Член 2**

(1) Вонредната состојба настанува кога ќе настанат големи природни непогоди или епидемии кои претставуваат закана за животот на населението.

(2) Одлуката за утврдување на постоење на вонредна состојба, на територијата на Република Северна Македонија или нејзин дел, може да биде донесена кога ризиците и заканите или последиците од големи природни непогоди или епидемии се од таков обем и интензитет што нивното настапување или последици не можат да се спречат или отстранат со функционирање на воспоставените системи за управување со кризи и заштита и спасување, поради што, за нивно ублажување или отстранување е неопходна примена на специјални мерки и средства со зголемен интензитет и поинаков начин на работа.

**Територијално важење на вонредната состојба**

**Член 3**

(1) Одлуката за утврдување на постоење на вонредна состојба може да се донесе за една или повеќе општини, за градот Скопје или една или повеќе општини во негови рамки, за една или повеќе општини во Република Северна Македонија, како и за целата територија на Република Северна Македонија.

(2) Одлуката за утврдување на постоење на вонредна состојба во една или повеќе општини, во градот Скопје или во една или повеќе општини во негови рамки, се донесува доколку постои непосредна опасност дека ќе ги зафати или се зафатени дел од општината или Градот Скопје или општините во неговиот состав.

(3) Одлуката за утврдување на постоење на вонредна состојба за целата територија на Република Северна Македонија, се донесува доколку постои непосредна опасност дека ќе ги зафати или се зафатени повеќе општини или Градот Скопје или ако општината или Градот Скопје немаат доволно капацитети да се справат со настанатата опасност.

**Значење на одредени изрази од овој закон (поимник)**

**Член 4**

Изразите употребени во овој закон го имаат следното значење:

1. „вонредна состојба“ е состојба настаната од големи природни непогоди или епидемии кои претставуваат закана за животот на населението;
2. „голема природна непогода“ е елементарна непогода од хидрометоролошко и геолошко потекло која настанала како резултат на делување на природни сили, како што се земјотрес, поплава, бура, град, суша, одрони или лизгање на земјиште, голомразица, снежни наноси и лавина, екстремни температури на воздух и други природни појави кои можат да го загрозат здравјето и животот на луѓето и предизвикуваат штета од голем обем која ги надминува можностите и капацитетите на редовното функционирање на воспоставените системи за управување со кризи и заштита и спасување;
3. “епидемија“ е пораст на заболувања од одредена заразна болест кој по време и место го надминува вообичаениот број на случаи во претходниот период, како и невообичаено зголемување на бројот на заболените со компликации или смртен исход, појава на две или повеќе меѓусебно поврзани заболувања од заразна болест која никогаш или повеќе години не се појавила на едно подрачје или појава на поголем број заболувања од непознат причинител што ги следи фебрилна состојба;
4. единствен систем на заштита и спасување е дел од системот на национална безбедност којшто продолжува со својата функција за време на вонредната состојба и претставува интегриран облик на управување и организирање на субјектите и спроведување на превентивни и оперативни мерки и извршување на задачи за заштита и спасување на луѓе и добра од последиците на природни непогоди или епидемии.

**II. ПРИМЕНА НА НАЧЕЛА ЗА ВРЕМЕ НА ВОНРЕДНАТА СОСТОЈБА**

**Основни начела**

**Член 5**

За време на вонредната состојба и спроведувањето на овој закон се почитуваат следните начела:

1. Начело на приоритет и итност
2. Начело на интегрирано делување и меѓусекторска соработка
3. Начело на пропорционалност на ограничувањето на човековите права
4. Начело на забрана на дискриминација
5. Начело на учество на граѓаните
6. Начело на јавност
7. Начело на ограничено траење

**Начело на приоритет и итност**

**Член 6**

(1) Надминувањето на околностите кои довеле до утврдување на постоење на вонредна состојба, заштита на правата и слободите на човекот и граѓанинот, како и создавање услови за редовно функционирање на органите на државната власт и локалната самоуправа се национален и локален приоритет.

(2) Заштитата и спасувањето на човечките животи има приоритет во однос на сите други заштитни или спасувачки активности.

**Начело на интегрирано делување и меѓусекторска соработка**

**Член 7**

Органите на државната власт и локалната самоуправа се должни меѓусебно да соработуваат за поефикасно надминување на последиците од големата природна непогода или епидемијата.

**Начело на пропорционалност на ограничувањето на човековите права**

**Член 8**

(1) Слободите и правата на човекот и граѓанинот можат да бидат ограничени за време на вонредната состојба, доколку е тоа нужно за надминување на околностите кои довеле до прогласување на вонредната состојба или за отстранување на последиците од истата.

(2) Ограничувањето на слободите и правата не може да се однесу­ва на правото на живот, забраната на мачење, на нечовечко и понижувачко постапување и казнување, на правната одреденост на казнивите дела и казните, како и на слободата на уверувањето, совеста, мислата, јавното изразување на мислата и вероисповеста.

(3) Ограничувањето на слободите и правата во обем, времетраењето и употребените средства ќе бидат пропорционални и соодветни за брзо надминување на вонредната состојба.

(4) Во случај на ограничување на одредени човекови права, Министерството за надворешни работи е должно да ги извести Канцеларијата на Генералниот секретар на Обединетите нации и Генералниот секретар на Советот на Европа за преземените мерки и за причините што го предизвикале нивното преземање.

(5) По престанокот на мерките со кои се ограничуваат одредени човекови права, Министерството за надворешни работи ги известува Канцеларијата на генералниот секретар на Обединетите нации и Генералниот секретар на Советот на Европа за датумот кога престанала важноста на мерките.

**Начело на забрана на дискриминација**

**Член 9**

(1) Секој има право на заштита од последиците на природната непогода или епидемијата без никаква дискриминација, односно без објективно оправдано разликување, исклучување, ограничување или давање првенство што се заснова на дискриминаторска основа, со сторување или несторување, што имаат за цел или резултат спречување, ограничување, признавање, уживање или остварување на правата и слободите на одредено лице или група на еднаква основа со други.

(2) При преземањето на мерките за надминување на причините заради кои е утврдено постоење вонредна состојба, надлежните органи и институции се грижат мерките да не поттикнуваат или доведуваат до неповолна положба на било кој поединец или група врз основа на забранетите дискриминаторски основи од ставот (3) од овој член.

(3) Ограничувањето на слободите и правата не може да биде дискриминаторско по основ на раса, боја на кожа, потекло национална или етничка припадност, пол, род, сексуална ориентација, родов идентитет, припадност на маргинализирана група, јазик, државјанство, социјално потекло, образование, религија или верско уверување, политичко уверување, друго уверување, попреченост, возраст, семејна или брачна состојба, имотен статус, здравствена состојба, лично својство и општествен статус или која било друга основа.

**Начело на учество на граѓаните**

**Член 10**

(1) Граѓаните кои се загрозени од природната непогода или епидемијата имаат право да учествуваат во предлагање, преземање и извршување на одредени мерки, задачи и активности за надминување на причините заради кои е утврдено постоење на вонредната состојба и последиците од истите.

(2) Граѓаните своите предлози ги доставуваат до градоначалникот на општината во која живеат.

(3) Градоначалникот е должен во рок од 24 часа од приемот на предлогот од ставот (2) ~~од~~ на овој член истиот да го достави до надлежниот штаб од членот 19 од овој закон.

**Начело на јавност**

**Член 11**

Владата и другите надлежни органи се должни навремено и целосно да ја информираат јавноста за ризиците, како и за преземените мерки за надминување на причините заради кои е утврдено постоење на вонредната состојба, како и последиците од истите.

**Начело на ограничено траење**

**Член 12**

(1) Траењето на одлуката за утврдување на постоење на вонредната состојба е ограничено, согласно роковите утврдени во Уставот.

(2) Вонредната состојба се укинува и пред истек на рокот за кој е утврдено нејзиното постоење, доколку престане опасноста, односно со престанокот на потребата за спроведување на предвидените мерки за справување со големи природни непогоди или епидемии.

**III ПОСТАПКА ЗА ПРОГЛАСУВАЊЕ НА ВОНРЕДНАТА СОСТОЈБА**

**Иницијатива за утврдување на постоење на вонредна состојба**

**Член 13**

Иницијатива за утврдување на постоење на вонредна состојба до надлежните субјекти за нејзино предлагање може да поднесат владините тела кои управуваат со системот за управување со кризи, институциите на јавниот сектор, градоначалник на општина или на Градот Скопје, Републичкиот штаб за вонредна состојба или општински штаб за вонредна состојба.

**Постапка по предлогот за утврдување на постоење на вонредна состојба**

**Член 14**

(1) Постоењето на вонредна состојба на територијата на Република Северна Македонија или нејзин дел го утврдува Собранието по предлог на претседателот на Републиката, Владата или најмалку 30 пратеници.

(2) Предлогот за утврдување на постоење на вонредна состојба овластените предлагачи од ставот (1) на овој член го поднесуваат до претседателот на Собранието.

(3) Претседателот на Собранието е должен да закаже седница на Собранието на која ќе се одлучува за предлогот за утврдување на постоење на вонредна состојба во рок од еден ден од денот на поднесувањето.

(4) Доколку претседателот на Собранието не закаже седница на Собранието по поднесениот предлог за утврдување на постоење на вонредна состојба, пратениците се состануваат следниот ден од денот на поднесување на предлогот во 12 часот заради одржување на седница.

(5) Седницата на Собранието на која се одлучува по предлогот за утврдување на постоење на вонредна состојба трае најмногу еден ден.

(6) Одлуката со која се утврдува постоењето на вонредна состојба се донесува со двотретинско мнозинство гласови од вкупниот број пратеници и има важност најмногу 30 дена.

(7) За продолжување на постоењето на вонредната состојба Собранието одлучува со нова одлука која се донесува со двотретинско мнозинство гласови од вкупниот број пратеници и има важност најмногу 30 дена.

**Содржина на предлогот за утврдување на постоење на вонредна состојба**

**Член 15**

Предлогот од член 14 ставот (1) од овој закон за утврдување на постоење на вонредна состојба задолжително содржи:

* причини за воведување на вонредна состојба со нивно образложение и детален приказ на состојбата (проценка на заканата, последиците што настанале или може да настанат како резултат од настанатата природна непогода или епидемија и начинот на отстранување на опасноста или настанатата состојба);
* временскиот период за кој се предлага утврдување на постоење на вонредна состојба, и
* подрачјето за кое се предлага утврдување на постоење на вонредна состојба.

**Содржина на одлуката за утврдување на постоење на вонредна состојба**

**Член 16**

(1) Одлуката со која се утврдува постоење на вонредна состојба содржи:

* причини за утврдување на вонредна состојба;
* временскиот период за кој се предлага утврдување на постоење на вонредна состојба, и
* подрачјето за кое се предлага утврдување на постоење на вонредна состојба.

(2) Одлуката со која се утврдува постоење на вонредна состојба влегува во сила со денот на донесувањето.

**Надлежност на претседателот на Републиката да носи одлука за постоење на вонредна состојба**

**Член 17**

(1) Ако Собранието не може да се состане поради објективни причини, одлука за постоење на вонредна состојба донесува претседателот на Републиката.

(2) Во смисла на овој закон Собранието може да се состане ако на седницата присуствуваат мнозинство од вкупниот број пратеници, односно Собранието не може да се состане ако на седница, од оправдани причини не можат да присуствуваат мнозинство од вкупниот број пратеници. Оправдани причини во смисла на овој закон се: болест предизвикана од епидемијата, физичка отсеченост на одредени подрачја во кои пратеникот се наоѓа заради што пратеникот не може да присуствува на седницата, ако пратеникот е исчезнат во настаната голема природна непогода и сл.

(3) Претседателот на Собранието веднаш или најдоцна во рок од 24 часа го известува претседателот на Републиката дека Собранието не може да се состане, ако се исполнети условите од ставот (2) на овој член. Доколку претседателот на Собранието не е во можност да го извести претседателот на Републиката дека Собранието не може да се состане, известување до претседателот на Републиката доставуваат потпретседателот, генералниот секретар или пратениците кои биле присутни на седницата закажана согласно член 14 став (2) од овој закон.

(4) Одлуката на претседателот на Републиката од ставот (1) на овој член има важност најмногу 30 дена.

(5) За продолжување на постоењето на вонредната состојба по истекот на важноста на одлуката на претседателот на Републиката од ставот (1) на овој член, одлучува Собранието со нова одлука.

(6) Доколку Собранието не може да се состане, за продолжување на постоењето на вонредната состојба по истекот на важноста на одлуката на претседателот на Републиката од ставот (1) на овој член, одлучува претседателот со нова одлука.

(7) Кога предлогот за утврдување на постоење на вонредна состојба е поднесен до Собранието од претседателот на Републиката, а Собранието не е во можност да се состане, претседателот на Републиката пред донесувањето на одлуката за постоење на вонредна состојба прибавува претходно мислење од Владата.

(8) Владата најдоцна во рок од 24 часа го доставува мислењето од ставот (7) на овој член до претседателот на Републиката. Доколку Владата не постапи во пропишаниот рок, по истекот на рокот ќе се смета дека мислењето е дадено.

**Потврдување на одлуката за постоење на вонредна состојба**

**Член 18**

(1) Претседателот на Републиката одлуката за постоење на вонредна состојба ја поднесува на Собранието на потврдување штом тоа ќе е во можност да се состане.

(2) Претседателот на Собранието е должен веднаш штом Собранието може да се состане, за тоа да го извести претседателот на Републиката.

(3) Доколку претседателот на Собранието не е во можност да го извести или не го извести претседателот на Републиката за можноста на Собранието да се состане, потпретседателот на Собранието или мнозинство од вкупниот број пратеници се должни веднаш да го известат претседателот на Републиката за можноста на Собранието да се состане.

(4) Седница на Собранието на која ќе се одлучува за потврдување на одлуката на претседателот на Републиката за утврдување на постоење на вонредна состојба се закажува веднаш, а најдоцна во рок од еден ден од нејзиното поднесување до Собранието.

(5) Седницата на Собранието на која се одлучува за потврдување на одлуката на претседателот на Републиката за утврдување на постоење на вонредна состојба трае најмногу еден ден.

(6) Собранието ја потврдува одлуката на претседателот на Републиката за утврдување на постоење на вонредна состојба со двотретинско мнозинство од вкупниот број пратеници.

(7) Доколку Собранието не ја потврди одлуката на претседателот на Републиката за утврдување на постоење на вонредна состојба, тогаш престанува важноста на одлуката и завршува вонредната состојба.

(8) Непотврдувањето на одлуката на претседателот на Републиката за утврдување на постоење на вонредна состојба не влијае врз правните последици настанати за време на важењето на одлуката на претседателот на Републиката за утврдување на постоење на вонредна состојба.

**IV КООРДИНАЦИЈА И УПРАВУВАЊЕ ЗА ВРЕМЕ НА ВОНРЕДНАТА СОСТОЈБА**

**Главен координативен штаб**

Член 19

(1) Владата на Република Северна Македонија врз основа на одлуката за утврдување на постоење на вонредна состојба и заради координација и управување со вонредната состојба во согласност со овој закон и други прописи, формира Главен координативен штаб за вонредна состојба.

(2) Во вонредната состојба операционализација на мерките и активностите донесени од Главниот координативен штаб од ставот (1) на овој член ги спроведуваат воспоставените штабови во рамки на системот за управување со кризи и заштита и спасување согласно овој закон.

(3) Раководењето и командувањето со штабовите од ставот (2) на овој член во рамки на системот за управување со кризи и заштита и спасување се врши согласно закон.

(4) Во зависност од природата на вонредната состојба, Главниот координативен штаб од ставот (1) на овој член донесува одлука за проширување на составот на штабовите.

**Состав и раководење на Главниот координативен штаб**

**Член 20**

(1) Со Главниот координативен штаб раководи претседателот на Владата или член на Владата назначен од Владата.

(2) Главниот координативен штаб го формира Владата и во него членуваат надлежни министри, претставници од надлежни државни органи, претставници од научни институции и експерти во соодветни области, чиј делокруг на надлежности е соодветен на природата на вонредната состојба и справување со предизвиканите последици.

(3) Во работата на Главниот координативен штаб учествуваат и претставник на Кабинетот на Претседателот на Републиката и претставник на Комисијата за одбрана и безбедност на Собранието од редот на членовите на Комисијата од најголемата политичка партија во опозиција.

**Надлежност на Главен координативен штаб**

**Член 21**

(1) Главниот координативен штаб е оперативно тело на Владата за обезбедување целосна координација на органите на државната управа, на правните лица основани од државата, како и на единиците на локалната самоуправа во услови на вонредна состојба.

(2) При донесувањето на одлуките Главниот координативен штаб се води од мислењето на експертите.

(3) Главниот координативен штаб ги врши следниве работи:

1) управува и координира со спроведувањето на мерките и активностите за справувањето со вонредната состојба и нејзините последици;

2) одлучува за употреба на ресурси за справување со вонредната состојба;

3) обезбедува редовно информирање на населението и сите субјекти вклучени во активностите за справување со вонредната состојба;

4) соработува со надлежните органи на други земји во зависност од природата на вонредната состојба;

5) донесува одлуки, заклучоци и препораки во рамките на своите надлежности и

6) врши други работи утврдени со закон.

(4) Покрај работите од ставот (3) на овој член, Главниот координативен штаб за вонредна состојба ги врши и следниве работи:

1) изготвува заклучоци, мерки и препораки за органите на државната управа, за правните лица основани од државата, како и за единиците на локалната самоуправа и координирање на извршувањето и спроведувањето на нивните законски утврдени надлежности врз основа на доставени извештаи, записници и предлози од овие институции, во врска со справување со вонредната состојба,

2) предлага заклучоци, мерки, активности и препораки од органите на државната управа, до правните лица основани од државата, како и до единиците на локалната самоуправа,

3) предлага заклучоци, мерки, активности и препораки до стопанските субјекти и деловните друштва во врска со ангажирање на ресурси во нивна сопственост,

4) ја следи динамиката на реализација и имплементација на одлуките, заклучоците, мерките и препораките донесени од Владата на Република Северна Македонија,

5) дава насоки на органите на државната управа, на правните лица основани од државата, како и на единиците на локалната самоуправа, во функција на координирање, организирање, имплементирање и операционализирање на одлуките, заклучоците, мерките, активностите и препораките на Владата на Република Северна Македонија,

6) врши други задачи добиени од Владата на Република Северна Македонија во врска со справување со вонредната состојба.

**Употреба на дел од Армијата на Република Северна Македонија**

**во вонредна состојба**

**Член 22**

(1) Во исклучителни ситуации, дел од Армијата може да учествува во поддршка на органите на државата и локалната власт во извршување на задачи за справување со последиците од вонредната состојба.

(2) За учество на дел од Армијата, Владата доставува предлог до претседателот на Републиката кој содржи:

* вид и број на сили и капацитети на Армијата;
* намена и задачи за кои се бара учество на Армијата, и
* времетраење на учество на Армијата.

(3) Владата може да предложи ангажирање на дел од Армијата во вонредна состојба како вооружени или невооружени сили.

(4) По предлог на Владата, за учество на дел од Армијата во справувањето со вонредната состојба, одлучува претседателот.

(5) Претседателот во секое време може да ја преоцени потребата од учество на дел од Армијата во вонредна состојба.

(6) Начинот на учество на дел од Армијата во вонредна состојба се уредува со одлука која ја донесува претседателот.

(7) Началникот на Генералштабот на Армијата раководи и командува со делот од силите на Армијата кој учествува во поддршка на органите на државната и локалната власт во извршување на задачи за справување со последиците од вонредната состојба по одлука на претседателот.

**V УРЕДБИ СО ЗАКОНСКА СИЛА**

**Донесување и објавување на уредби со законска сила**

**Член 23**

(1) При постоење на вонредна состојба Владата во согласност со Уставот и со одредбите на овој закон донесува уредби со законска сила.[[1]](#footnote-1)

(2) Уредбите со законска сила се објавуваат во Службен весник на Република Северна Македонија во рок од еден ден од денот на нивното донесување.

**Принципи и цели на уредбите со законска сила**

**Член 24**

(1) Уредбите со законска сила се засноваат врз принципите на итност, привременост, нужност и сразмерност.

(2) Целта на уредбите со законска сила е, во најбрз можен рок и на начин кој е сразмерен на потребите и со кој најмалку се ограничуваат правата и слободите, да се регулираат оние прашања кои се директно поврзани со вонредната состојба и кои се нужни за справување со причините и последиците од вонредната состојба и брзо надминување на вонредната состојба.

(3) Со уредбите со законска сила може оригинерно да се регулираат општествени односи, да се менуваат постојните закони или да се регулира примената на постојните закони за потребите на справување со причините и последиците од вонредната состојба.

(4) Уредбите со законска сила се носат во согласност со Уставот и со овој закон. Овој закон не може да се менува со уредба со законска сила.

(5) Уредбите со законска сила служат за справување со непосредните ефекти од вонредната ситуација и не воведуваат трајни промени во функционирањето на институциите и водењето на постапките.

**Важење на уредбите со законска сила**

**Член 25**

(1) Во уредбите со законска сила е одредено нивното важење, кое може да престане пред завршувањето на вонредната состојба, со завршувањето на вонредната состојба или со истек на рокот од 15 дена по завршувањето на вонредната состојба, доколку истите не бидат потврдени во Собранието во тој рок.

(2) Уредбата со законска сила со која се ограничуваат основни слободи и права, може да важи најдоцна до завршување на вонредната состојба.

(3) Уредба со законска сила престанува да важи:

* со истекот на временскиот период на нејзиното важење;
* од денот кога Собранието ќе одлучи да го прекине нејзиното важење;
* доколку не биде потврдена во рок од најмногу 15 дена по завршување на вонредната состојба.

(4) Сите правни последици настанати од уредбата со законска сила од денот на нејзиното донесување, а заклучно со денот кога престанала да важи се признаваат.

(5) По исклучок, некои мерки донесени за време на периодот на важење на уредбата со законска сила може да создаваат правни последици и по престанокот на вонредната состојба.

**Потврдување на уредбите со законска сила**

**Член 26**

(1) Владата ги доставува до Собранието со денот на нивното објавување уредбите со законска сила, при што задолжително доставува и образложение за причините и целите за нивно донесување.

(2) Собранието ги потврдува уредбите со законска сила во најбрз можен рок, а по исклучок во рок од најмногу 15 дена по завршување на вонредната состојба.

(3) Собранието ги потврдува уредбите со законска сила со:

* закон за потврдување на уредба со законска сила,
* донесување на нов закон или со изменување и дополнување на постоечки закони.

(4) Со закон за потврдување на уредба со законска сила уредбата се потврдува во целост без можност за нејзино изменување и дополнување.

(5) Со потврдување на уредбата со законска сила преку донесување на нов закон или со изменување и дополнување на постојни закони, уредбата со законска сила се смета како предлог на закон на Владата како овластен предлагач.

**VI ДРУГИ ПРАШАЊА ЗА ВОНРЕДНАТА СОСТОЈБА**

**Траење на мандатите во вонредна состојба**

**Член 27**

(1) Мандатот на претседателот на Републиката, Владата, судиите на Уставниот суд и на членовите на Судски совет се продолжува за време на траењето на вонредната состојба.

(2) Мандатот на пратениците во Собранието може да се продолжи во случај на вонредна состојба.

(3) Мандатот на пратениците во Собранието се продолжува за време на траењето на вонредната состојба и 90 дена од завршувањето на вонредната состојба, во кој период се одржуваат изборите.

(4) Доколку Собранието е распуштено или донесе одлука за распуштање за време на траење на вонредната состојба, одлуката за распуштање нема да важи за време на траењето на вонредната состојба, а актот за распишување на избори донесен од претседателот на Собранието се става вон сила и се поништуваат сите изборни дејствија односно претседателот на Собранието не може да донесе акт за распишување на избори.

(5) Претседателот на Собранието донесува акт за распишување на избори во рок од еден ден од денот на завршување на вонредната состојба.

**Контрола над Владата**

**Член 28**

За време траење на вонредната состојба Собранието врши политичка контрола и надзор над Владата.

**Завршување на вонредна состојба**

**Член 29**

Вонредната состојба завршува со:

* истекот на временскиот период за кој е утврдено постоење на вонредна состојба во одлуката за утврдување на постоење на вонредна состојба;
* непотврдувањето на одлуката на претседателот на Републиката за утврдување на постоење на вонредна состојба, и
* одлука на Собранието за завршување на вонредната состојба по предлог на претседателот на Републиката, Владата или најмалку 30 пратеници.

**Преодни и завршни одредби**

**Член 30**

Овој закон влегува во сила осмиот ден од денот на објавувањето во "Службен весник на Република Северна Македонија".

1. ТРЕБА ИЗМЕНА НА ЧЛЕН 10 и ЧЛЕН 36 СТАВ 1 ОД ЗАКОНОТ ЗА ВЛАДА [↑](#footnote-ref-1)